آئی ایس او کا 12 سے 17 ربیع الاول تک ہفتہ وحدت منانے کا سلسلہ جاری

مرکزی نائب صدر ضامن علی کا کہنا تھا کہ اتحاد امت کی ضرورت جتنی اس دور میں ہے پہلے کبھی نہیں تھی، جو شیعہ اور سنی میں تفرقہ پھیلائے وہ نہ شیعہ ہے نہ سنی بلکہ استعمار کا ایجنٹ ہے۔

خبر کا کوڈ: ۴۴۱۶۰۳

تاریخ: ۱۲ بهمن ۲۰۱۹ - ۲۳:۲۵

رسا ںیوز ایجنسی کی رپورٹ کے مطابق، امامیہ اسٹوڈنٹس آرگنائزیشن پاکستان کے مرکزی نائب صدر ضامن علی نے لاہور میں کارکنان سے گفتگو کرتے ہوئے کہا استعمار شیعہ سنی کا دشمن نہیں بلکہ وہ اسلام کا دشمن ہے، ہمیں جان لینا چاہئے کہ دشمن ملت اسلامیہ کو ہر طریقے سے شکست دینے کی کوشش کر رہا ہے، لیکن ہمیں اسلام کی تعلیمات اور اسوہ رسول ص پر عمل پیرا ہو کر یکجا ہونا ہے۔

انہوں نے کہا کہ ربیع الاول کے پر مسرت اور مقدس مہینے میں مملکت خداداد پاکستان کی تمام قوتوں کو غور و فکر کرنا چاہیے کہ دشمن ہماری نظریاتی اور جغرافیائی سرحدوں کیخلاف سازشوں میں مصروف ہے۔

انہوں نے کہا کہ ہمیں ایک قوم اور امت بن ثابت کرنا ہے کہ ہم ایک باوقار ملک کے باسی ہیں اور اس کیخلاف سازشیں کرنیوالوں کو ذلت و رسوائی کا سامنا کرنا پڑے گا۔

انہوں نے کہا کہ آئی ایس او پاکستان 12 سے 17 ربیع الاول تک ہفتہ وحدت منا رہی ہے ہفتہ وحدت کے تحت ملک بھر میں سیمیناروں میں تمام مکاتب فکر کے زعما کو دعوت دی جا رہی ہے۔

انہوں نے کہا کہ اتحاد امت کی ضرورت جتنی اس دور میں ہے پہلے کبھی نہیں تھی، جو شیعہ اور سنی میں تفرقہ پھیلائے وہ نہ شیعہ ہے نہ سنی بلکہ استعمار کا ایجنٹ ہے۔

انہوں نے کہا کہ آئی ایس او کے زیراہتمام ہفتہ وحدت کے سلسلے میں سیمینارز کا جاری ہیں جن میں شیعہ سنی وحدت کی ضرورت و اہمیت پر زور دیا جا رہا ہے۔ انہوں نے کہا کہ فرقہ واریت نے اسلام اور پاکستان کو جتنا نقصان پہنچایا ہے اتنا کسی اور چیز نے نہیں پہنچایا۔/۹۸۹/ف